**projektas**

**reg. Nr. T-69**

**2.9. darbotvarkės klausimas**

**Pasvalio rajono savivaldybės taryba**

|  |
| --- |
| sprendimas |
| **Dėl pasvalio rajono savivaldybės 2023 metų Visuomenės sveikatos rėmimo specialiosios programos ir jos sąmatos PAtvirtinimo**  |

|  |  |  |
| --- | --- | --- |
| 2023 m. kovo d.  | Nr. | T1- |
| Pasvalys |

Vadovaudamasi Lietuvos Respublikos vietos savivaldos įstatymo 6 straipsnio 18 punktu, 16 straipsnio 2 dalies 40 punktu, Lietuvos Respublikos sveikatos sistemos įstatymo 41 straipsniu, 63 straipsnio 5 punktu, vykdydama Pasvalio rajono savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašo, patvirtinto Pasvalio rajono savivaldybės tarybos 2016 m. gruodžio 21 d. sprendimu Nr. T1-243 „Dėl Pasvalio rajono savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašo patvirtinimo“ (su visais aktualiais pakeitimais), 9 punktą, atsižvelgdama į Pasvalio rajono savivaldybės bendruomenės sveikatos tarybos 2023 m. vasario 22 d. nutarimą (posėdžio protokolas Nr. TSV-2), Pasvalio rajono savivaldybės taryba n u s p r e n d ž i a:

1. Patvirtinti Pasvalio rajono savivaldybės 2023 metų visuomenės sveikatos rėmimo specialiąją programą (pridedama).

2. Patvirtinti Pasvalio rajono savivaldybės 2023 metų visuomenės sveikatos rėmimo specialiosios programos sąmatą (pridedama).

3. Nustatyti, kad sprendimas:

3.1. skelbiamas Teisės aktų registre ir Pasvalio rajono savivaldybės interneto svetainėje [www.pasvalys.lt](http://www.pasvalys.lt);

3.2. įsigalioja 2023 m. balandžio 1 d.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus

vyriausioji specialistė

Renata Nevulytė

2023-03-10, tel. 865092638

Suderinta DVS Nr. RTS-76

 PATVIRTINTA

 Pasvalio rajono savivaldybės tarybos

 2023 m. kovo d. sprendimu Nr. T1-

**PASVALIO RAJONO SAVIVALDYBĖS 2023 METŲ VISUOMENĖS SVEIKATOS RĖMIMO SPECIALIOJI PROGRAMA**

**I SKYRIUS**

**BENDROSIOS NUOSTATOS**

1. Pasvalio rajono savivaldybės 2023 metų visuomenės sveikatos rėmimo specialiosios programos (toliau – Programa) paskirtis – remti Pasvalio rajono savivaldybėje (toliau – Savivaldybė) vykdomas visuomenės sveikatinimo priemones, siekiant pagerinti gyventojų sveikatą ir gyvenimo kokybę.

2. Programa parengta vadovaujantis Lietuvos Respublikos vietos savivaldos įstatymu, Lietuvos Respublikos sveikatos sistemos įstatymu, Lietuvos Respublikos visuomenės sveikatos priežiūros įstatymu ir kitais galiojančiais teisės aktais, atsižvelgiant į Lietuvos sveikatos 2014–2025 metų strategiją, patvirtintą Lietuvos Respublikos Seimo 2014 m. birželio 26 d. nutarimu Nr. XII-964 „Dėl Lietuvos sveikatos 2014–2025 metų strategijos patvirtinimo“ (su visais aktualiais pakeitimais), Pasvalio rajono savivaldybės visuomenės sveikatos stebėsenos 2021 m. ataskaitos duomenis.

3. Programa parengta vadovaujantis Pasvalio rajono savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašu, patvirtintu Savivaldybės tarybos 2016 m. gruodžio 21 d. sprendimu Nr. T1-243 „Dėl Pasvalio rajono savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašo patvirtinimo“ (su visais aktualiais pakeitimais).

4. Programos projektų prioritetus (nurodytus Programos III skyriuje) 2023 m. vasario 22 d. patvirtino Pasvalio rajono savivaldybės bendruomenės sveikatos taryba (toliau – Bendruomenės sveikatos taryba) nutarimu (posėdžio protokolas Nr. TSV-2).

5. Situacijos analizė yra pateikta Pasvalio rajono savivaldybės visuomenės sveikatos stebėsenos 2021 metų ataskaitoje, patvirtintoje Savivaldybės tarybos 2022 m. gruodžio 21 d. sprendimu Nr. T1-242 „Dėl Pasvalio rajono savivaldybės visuomenės sveikatos stebėsenos 2021 metų ataskaitos patvirtinimo“.

**II SKYRIUS**

**PROGRAMOS TIKSLAS IR UŽDAVINIAI**

6. Programos tikslas **–** remti visuomenės sveikatos priežiūros priemones, stiprinančias gyventojų sveikatą, mažinančias sveikatą žalojančios elgsenos paplitimą, formuojančias aktyvų visuomenės požiūrį į sveikatą, užtikrinančias sveikatai palankią aplinką, finansuojant Savivaldybės remiamas visuomenės sveikatos veiklas.

7. Programos uždaviniai:

7.1. finansuoti sveikatinimo projektus, stiprinančius gyventojų fizinę ir psichinę sveikatą, gerinančius bendruomenės narių gyvenimo kokybę, mažinančius rizikos veiksnių ir ligų paplitimą, propaguojančius ir formuojančius sveikos gyvensenos įgūdžius pagal visuomenės sveikatos poveikio sritis;

7.2. finansuoti Programos priemones pagal nustatytą tikslinį finansavimą;

7.3. vykdyti gyventojų sveikatos mokymą bei sveikos gyvensenos žinių skleidimą, didinti sveikatos raštingumą;

7.4. stiprinti asmeninę žmogaus atsakomybę už savo sveikatą, ugdant teisingą požiūrį į sveiką gyvenseną.

**III SKYRIUS**

**PROGRAMOS PRIORITETINĖS KRYPTYS**

8. Programos lėšų naudojimo prioritetinės kryptys, kurias nustatė Bendruomenės sveikatos taryba:

8.1. psichinės sveikatos stiprinimas (patyčių, savižudybių, priklausomybių prevencija;

8.2. COVID-19 ir kitų užkrečiamųjų ligų prevencija;

8.3. širdies ir kraujagyslių ligų ir onkologinių ligų profilaktika (sveikos gyvensenos ir fizinio aktyvumo skatinimas).

**IV SKYRIUS**

**PROGRAMOS FINANSAVIMO ŠALTINIAI**

9. Programos finansavimo šaltiniai:

9.1. Savivaldybės biudžeto asignavimai savarankiškoms funkcijoms vykdyti;

9.2. pajamos, gautos už Savivaldybei nuosavybės teise priklausančių patalpų (vaistinės), esančių adresu Geležinkeliečių g. 70, Pasvalys, nuomą;

9.3. 20 procentų Savivaldybės aplinkos apsaugos specialiosios programos lėšų;

9.4. savanoriškos fizinių ir juridinių asmenų įmokos;

9.5. praėjusių metų Specialiosios programos lėšų likutis;

9.6. kitos teisėtai gautos lėšos.

**V SKYRIUS**

**PROGRAMOS ĮGYVENDINIMAS**

10. Programos priemonių atrankos būdai:

10.1. tiksliniai Programos asignavimai Savivaldybės strateginiuose dokumentuose (strateginiame veiklos plane, Savivaldybės kompleksinėse programose ar kt.), numatytoms sveikatinimo priemonėms įgyvendinti;

10.2. viešosios įstaigos Pasvalio pirminės asmens sveikatos priežiūros centro tiksliniai sveikatinimo projektai;

10.3. Savivaldybės bendruomenės sveikatinimo priemonių rėmimas, skelbiant paraiškų atrankos konkursą;

10.4. Savivaldybės administracija ir Bendruomenės sveikatos taryba, atsižvelgdama į Pasvalio rajono gyventojų poreikius, sveikatos politiką bei teisės aktus, atsiradusias nenumatytas problemas sveikatos srityje, gali skirti Programos lėšas konkrečiai problemai spręsti. Lėšos priemonei skiriamos Savivaldybės administracijos direktoriaus įsakymu. Tam numatomos atskiros lėšos.

11. Programos sveikatinimo paraiškų konkursą skelbia ir projektų atranką vykdo Bendruomenės sveikatos taryba.

12. Programoje numatytos priemonės įgyvendinamos pagal Savivaldybės administracijos direktoriaus pasirašytas sutartis su priemonių vykdytojais.

13. Metinę ataskaitą apie Programos priemonių vykdymą ir lėšų panaudojimą Savivaldybės administracijos Socialinės paramos ir sveikatos skyriaus vyriausiasis specialistas (Savivaldybės gydytojas) pateikia Savivaldybės tarybai ir Lietuvos Respublikos sveikatos apsaugos ministerijai teisės aktų nustatyta tvarka.

**VI SKYRIUS**

**PROGRAMOS ĮGYVENDINIMO VERTINIMO KRITERIJAI**

14. Programos įgyvendinimas vertinamas šiais kriterijais:

14.1. finansuotų projektų skaičius;

14.2. organizuotų sveikatinimo renginių skaičius;

14.3. gyventojų, dalyvavusių sveikatinimo renginiuose, skaičius;

14.4. pacientų pasitenkinimas suteiktomis paslaugomis, proc.;

14.5. informavimo ir viešinimo priemonių (straipsnių spaudoje, informacinių laidų, leidinių ir pan.) skaičius.

**VII SKYRIUS**

**LAUKIAMI REZULTATAI**

15. Įgyvendinant Programą:

15.1. gerės gyventojų informuotumas psichinės sveikatos stiprinimo klausimais;

15.2. gerės gyventojų informuotumas ligų prevencijos ir sveikatinimo klausimais;

15.3. aktyvės visuomenės dėmesys sveikai gyvensenai ir sveikatos problemoms;

15.4. padidės gyventojų atsakomybė už savo sveikatą;

15.5. pagerės pacientų pasitenkinimas suteiktomis paslaugomis.

**VIII SKYRIUS**

**GALIMOS NESĖKMĖS**

16. Per metus numatomos priemonės ar priemonėms skiriamos lėšos gali mažėti dėl įvairių priežasčių – teisės aktų pakeitimų, naujai patvirtintų valstybinių sveikatos programų, iš Savivaldybės biudžeto skiriamų ar Savivaldybės aplinkos apsaugos rėmimo specialiosios programos lėšų dydžio, ekonominės padėties ir kt.

17. Jeigu planuotos lėšos nesurenkamos, priemonėms numatytas finansavimas proporcingai mažinamas, atsižvelgiant į negautų lėšų sumą.

**IX SKYRIUS**

**ATSAKOMYBĖ**

18. Už Programoje numatytų priemonių įgyvendinimą ir lėšų tinkamą, efektyvų panaudojimą atsako Programos priemones įgyvendinantys asmenys.

19. Už Programos lėšų apskaitą atsako Savivaldybės administracijos Apskaitos skyrius.

20. Ataskaita apie Programos vykdomas priemones ir gautų lėšų panaudojimą skelbiama Savivaldybės interneto svetainėje.

21. Programą tvirtina, keičia Savivaldybės taryba.

\_\_\_\_\_\_\_\_\_\_\_\_\_\_\_\_\_

PATVIRTINTA

Pasvalio rajono savivaldybės tarybos

2023 m. kovo d. sprendimu Nr. T1-

**PASVALIO RAJONO SAVIVALDYBĖS 2023 METŲ VISUOMENĖS SVEIKATOS RĖMIMO SPECIALIOSIOS PROGRAMOS SĄMATA**

**1. Informacija apie Savivaldybės visuomenės sveikatos rėmimo specialiosios programos (toliau – Programa) lėšas**

|  |  |  |
| --- | --- | --- |
| **Eil. Nr.** | **Programos pajamų šaltiniai**  | **Suma, Eur** |
| 1.1. | Savivaldybės biudžeto lėšos (lėšos, gautos už Savivaldybei nuosavybės teise priklausančių patalpų (vaistinės), esančių adresu Geležinkeliečių g. 70, Pasvalys, nuomą) | 30 255,72 |
| 1.2. | Savivaldybės aplinkos apsaugos rėmimo specialiosios programos lėšos | 22 300,00 |
| 1.3. | Lėšų likutis ataskaitinių biudžetinių metų pradžioje | 9 000,00 |
| **Iš viso pajamų** | **52 555,72** |
| **Iš viso lėšų** |  **61 555,72** |

**2. Priemonės, kurioms finansuoti naudojamos Programos lėšos.**

|  |  |  |
| --- | --- | --- |
| **Eil. Nr.** | **Priemonės pavadinimas** | **Lėšų poreikis, Eur** |
| **2.1.** | Programos sveikatinimo projektų finansavimas | **27 000** |
| **2.2.** | VšĮ Pasvalio pirminės asmens sveikatos priežiūros centro tikslinė sveikatinimo programa  | **12 102,29** |
| **2.3.**  | Visuomenės sveikatos stebėsenos ataskaitos rekomendacijų įgyvendinimo priemonių planas 2023 m. | **10 453,43** |
| **2.4.** | Pasvalio rajono savivaldybės priklausomybę sukeliančių medžiagų, smurto artimoje aplinkoje ir savižudybių prevencijos, lygių galimybių, lyčių lygybės 2023–2027 m. programa. | **6 000** |
| **2.5.** | Vaikų dantų profilaktikos 2023–2027 m. programa | **6 000** |
| **Iš viso lėšų** | **61 555,72** |

 \_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**DĖL PASVALIO RAJONO SAVIVALDYBĖS 2023 METŲ VISUOMENĖS SVEIKATOS RĖMIMO SPECIALIOSIOS PROGRAMOS IR JOS SĄMATOS PATVIRTINIMO**

2023-03-10

Pasvalys

**1. Sprendimo projekto rengimo pagrindas.**

Sprendimo projektu siūloma patvirtinti Pasvalio rajono savivaldybės 2023 metų visuomenės sveikatos rėmimo specialiąją programą (toliau – Programa) ir Programos sąmatą. Programa parengta vadovaujantis Pasvalio rajono savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašu, patvirtintu Pasvalio rajono savivaldybės (toliau – Savivaldybė) tarybos 2016 m. gruodžio 21 d. sprendimu Nr. T1-243 „Dėl Pasvalio rajono savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašo patvirtinimo“ (su visais pakeitimais). Programoje yra šie skyriai: bendrosios nuostatos, tikslas ir uždaviniai, finansuojamos veiklos sritys, prioritetai, finansavimo šaltiniai, programos įgyvendinimas, vertinimo kriterijai, laukiami rezultatai, atsakomybė.

**2. Sprendimo projekto tikslai ir uždaviniai.**

Programos tikslas **–** remti visuomenės sveikatos priežiūros priemones, stiprinančias gyventojų sveikatą, mažinančias sveikatą žalojančios elgsenos paplitimą, formuojančias aktyvų visuomenės požiūrį į sveikatą, užtikrinančias sveikatai palankią aplinką, finansuojant Savivaldybės remiamas visuomenės sveikatos veiklas.

Programos lėšas sudaro pajamos iš Savivaldybės aplinkos apsaugos rėmimo specialiosios programos – 20 proc. (22 300 Eur) ir lėšos, gautos už Savivaldybei nuosavybės teise priklausančių patalpų (vaistinės), esančių adresu Geležinkeliečių g. 70, Pasvalys, patalpų nuomą (30 255,72 Eur). Vadovaujantis Savivaldybės tarybos 2018 m. gruodžio 19 d. sprendimu Nr. T1-251 „Dėl Pasvalio rajono savivaldybės tarybos 2015 m. birželio 25 d. sprendimo Nr. T1-64 „Dėl turto nuomos“ pakeitimo“, nuo 2019 m. sausio 1 d. visos lėšos, gautos už minėtų patalpų nuomą pervedamos į Savivaldybės visuomenės sveikatos rėmimo specialiosios programos sąskaitą. 40 proc. lėšų už patalpų nuomą skiriama VšĮ Pasvalio PASPC tikslinei sveikatinimo programoms įgyvendinti.

Programos lėšų likutis 2023 m. sausio 1 d. buvo 9 000 Eur. Iš viso lėšų su 2022 m. likučiu – 61 555,72 Eur.

Numatomos išlaidos: Programos sveikatinimo projektų finansavimui – 27 000 Eur, VšĮ Pasvalio pirminės asmens sveikatos priežiūros centro tikslinės sveikatinimo programos įgyvendinimui – 12 102,29Eur, Visuomenės sveikatos stebėsenos ataskaitos rekomendacijų įgyvendinimo 2023 metų priemonių plano įgyvendinimui – 10 453,43Eur, Pasvalio rajono savivaldybės priklausomybę sukeliančių medžiagų, smurto artimoje aplinkoje ir savižudybių prevencijos, lygių galimybių, lyčių lygybės 2023-2027 m. programos 2023 metų priemonių plano įgyvendinimui – 6 000 Eur, Vaikų dantų profilaktikos 2023-2027 m. programos 2023 metų priemonių plano įgyvendinimui – 6 000 Eur.

Specialiosios programos lėšų apskaitą tvarko Savivaldybės administracijos Apskaitos skyrius, lėšų naudojimą išlaidų sąmatoje nurodytiems tikslams kontroliuoja Savivaldybės kontrolės ir audito tarnyba. Metinę ataskaitą apie Programos priemonių vykdymą Savivaldybės gydytojas pateikia Savivaldybės tarybai ir Lietuvos Respublikos sveikatos apsaugos ministerijai.

Remiantis patvirtinta Programa ir Programos sąmata bus paskirstytos lėšos Programos projektų įgyvendinimui. Programos įgyvendinimas padės formuoti aktyvų visuomenės požiūrį į sveikatą, leis sumažinti gyventojų sergamumą, neįgalumą ir mirštamumą, kurį lemia neteisinga žmonių gyvensena, elgsena, neigiami aplinkos veiksniai, padidės gyventojų atsakomybė už savo sveikatą.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Priimtas sprendimo projektas įtakos korupcijai neturės.

**4. Skaičiavimai, išlaidų sąmatos, finansavimo šaltiniai.**

Sprendimo įgyvendinimui naudojamos Visuomenės sveikatos rėmimo specialiosios programos lėšos.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Po projektų įvertinimo, bus rengiamas Savivaldybės tarybos sprendimo projektas dėl lėšų paskirstymo projektams.

**7. Sprendimo projekto antikorupcinis vertinimas.**

Sprendimo projekto antikorupcinis vertinimas atliktas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Bendruomenės sveikatos taryba, Socialinės paramos ir sveikatos skyriaus vyriausioji specialistė (Savivaldybės gydytoja).

Socialinės paramos ir sveikatos skyriaus

vyriausioji specialistė (Savivaldybės gydytoja) Renata Nevulytė